**52ουΔΗΜΟΤΙΚΟ ΣΧΟΛΕΙΟ ΗΡΑΚΛΕΙΟΥ**

**ΚΑΝΟΝΙΣΜΟΣ ΛΕΙΤΟΥΡΓΙΑΣ**

**Σχολικό Έτος 2021-2022**

Ο Κανονισμός Λειτουργίας έχει σκοπό να δημιουργήσει τις προϋποθέσεις, ώστε όλοι οι εμπλεκόμενοι –εκπαιδευτικοί, μαθητές, γονείς- να υιοθετήσουν και να σεβαστούν τους κοινά αποδεκτούς κανόνες για σημαντικά θέματα της σχολικής ζωής. Ο Σχολικός Κανονισμός μπορεί να ανατροφοδοτείται ύστερα από συζήτηση, εφόσον προκύπτει η ανάγκη διευκρινίσεων ή τροποποίησης πρακτικών που ακολουθούνται στο σχολείο.

**1. Η φοίτηση των μαθητών**

Η τακτική φοίτηση των μαθητών, χωρίς καθυστερήσεις στην άφιξη είναι βασικός παράγοντας για την πρόοδο των μαθητών. Η ελλιπής φοίτηση και μάλιστα χωρίς σοβαρό λόγο, υπονομεύει το σχολικό έργο και δυσχεραίνει την πρόοδο τους.

* Η φοίτηση των μαθητών, σύμφωνα με την ισχύουσα Νομοθεσία, είναι υποχρεωτική.
* Οι μαθητές τηρούν το ωράριο του καθημερινού προγράμματος – ιδίως τηρούν την ώρα έναρξης των μαθημάτων και κάθε άλλης σχολικής εκδήλωσης (εορταστικές εκδηλώσεις, εκπαιδευτικές επισκέψεις, κ.ά.).
* Η απουσία από τα μαθήματα δικαιολογείται μόνον όταν συντρέχει σοβαρός λόγος (ασθένεια, έκτακτα οικογενειακά γεγονότα κ.ά.).
* Σε περίπτωση ασθενείας, την πρώτη ημέρα o γονέας ενημερώνει το Σχολείο. Κατά την επάνοδο του μαθητή στο Σχολείο, μετά από απουσία δύο (2) ημερών χρειάζεται υπεύθυνη δήλωση του γονέα και μετά από απουσία **τριών ημερών και πάνω, ιατρική βεβαίωση**.
* Σε περίπτωση που κάποιος γονέας χρειαστεί, για ειδικό λόγο, να πάρει το παιδί του πριν τη λήξη των μαθημάτων, πρέπει να ενημερώσει τον δάσκαλο της τάξης ή την διευθύντρια του σχολείου.
* Για τη συμμετοχή των μαθητών στο μάθημα της Φυσικής Αγωγής, καθώς και τις αθλητικές δραστηριότητες του σχολείου, είναι απαραίτητο το **Ατομικό Δελτίο Υγείας του μαθητή.** Εάν το ατομικό Δελτίο υγείας δεν προσκομιστεί εγκαίρως ο μαθητής δεν μπορεί να λαμβάνει μέρος στο μάθημα της Φυσικής Αγωγής και κατά συνέπεια δεν θα βαθμολογείται.

**2. Άφιξη στο σχολείο**

* Η άφιξη των μαθητών το πρωί γίνεται από τις **08.00 ως 08.20** σύμφωνα με το αναδιαμορφωμένο πρόγραμμα χωριστής προσέλευσης τάξεων για την αποφυγή συγχρωτισμού στην είσοδο του σχολείου, δηλαδή:

08:00- 08:10 π.μ. για τις τάξεις Α΄, Β΄, Γ΄

08:10 – 08:20 π.μ. για τις τάξεις Δ΄, Ε΄, Στ΄

* Οι μαθητές θα πηγαίνουν χωρίς καθυστέρηση στην τάξη τους, που θα τους περιμένουν οι δάσκαλοί τους.
* Η έγκαιρη προσέλευση βοηθά στην εύρυθμη λειτουργία του σχολείου. Σε περίπτωση που κάποιος μαθητής καθυστερήσει δικαιολογημένα, έρχεται στο σχολείο συνοδευόμενος από τον κηδεμόνα του περνώντας από το γραφείο της διευθύντριας. Οι ενήλικες που συνοδεύουν τα παιδιά τους το πρωί, αφού βεβαιωθούν ότι εισήλθαν  στον προαύλιο χώρο,  αποχωρούν.

**3. Προσευχή**

Λόγω των συνθηκών προστασίας από τον Covid-19 η προσευχή θα διενεργείται εντός των σχολικών τάξεων. Αλλόθρησκοι και ετερόδοξοι μαθητές έχουν δικαίωμα να μη μετέχουν στην πρωινή προσευχή, οφείλουν όμως να βρίσκονται στο χώρο της αίθουσας όσο αυτή διαρκεί και να σέβονται την ιερότητα της στιγμής.

**4. Αποχώρηση από το σχολείο**

* Οι μαθητές **δε φεύγουν** σε καμία περίπτωση πριν από τη λήξη των μαθημάτων **χωρίς άδεια.** Αν παρουσιαστεί ανάγκη αναχώρησης κατά τη διάρκεια του σχολικού ωραρίου (π.χ. ασθένεια) γίνεται πάντοτε με τη συνοδεία γονέα ή κηδεμόνα και φυσικά αφού ενημερωθεί γι’ αυτό ο δάσκαλος της τάξης ή η διευθύντρια.
* **Η ευθύνη για την ασφάλεια των παιδιών μετά το ωράριο λειτουργίας ανήκει αποκλειστικά στον γονέα ή κηδεμόνα.** Οι γονείς-κηδεμόνες είναι υποχρεωμένοι να γνωρίζουν και να τηρούν το ωράριο των παιδιών τους καθώς και να ενημερώνονται από τις ανακοινώσεις του σχολείου.
* Οι μαθητές που συνοδεύονται καθημερινά κατά την αναχώρησή τους δε φεύγουν από το σχολείο ασυνόδευτοι αν ο κηδεμόνας τους κάποια μέρα καθυστερήσει. Αυτό οφείλει ο γονέας να το εξηγήσει στο παιδί του.
* Η προσέλευση και η αναχώρηση των μαθητών πρέπει να γίνεται με τρόπο που μη δημιουργεί προβλήματα, όσο αυτό είναι εφικτό. Για το λόγο αυτό οι γονείς –συνοδοί των μαθητών με αυτοκίνητο θα πρέπει να προσπαθούν με κάθε τρόπο να διευκολύνουν την κυκλοφορία.
* **Η αποχώρηση των μαθητών** από το σχολείο γίνεται ως εξής:

Έξοδος Α (μικρή καγκελόπορτα) : Τάξη Α΄: 13:15——–Τάξη Β΄: 13:20——Τάξη Γ΄: 13:25

Έξοδος Β (μεγάλη καγκελόπορτα): Τάξη Στ΄: 13:15——Τάξη Ε΄: 13:20——Τάξη Δ΄: 13:25

Οι μαθητές που μεταφέρονται με το λεωφορείο θα αναχωρούν από το σχολείο με τη συνοδεία της Σχολικής Τροχονόμου στις 13:25.

* Με την ολοκλήρωση της 1ης ώρας του Ολοήμερου δηλαδή στις **15.00 ή στις 16:00 για όσους μαθητές είναι εγγεγραμμένοι στο Ολοήμερο Πρόγραμμα** και οι γονείς-κηδεμόνες τους, έχουν δηλώσει εξ αρχής την ακριβή ώρα αναχώρησής τους από το σχολείο.
* Οι ενήλικες που συνοδεύουν τους μαθητές κατά την αναχώρησή τους, τους περιμένουν έξω από τις εισόδους του σχολείου και **πρέπει να προσέρχονται έγκαιρα για την παραλαβή τους.** Κάθε καθυστέρηση δημιουργεί κινδύνους για την ασφάλεια των μαθητών που ολοκληρώνουν το πρόγραμμά τους, αλλά και για όσους συνεχίζουν το μάθημα.

**5. Διάλειμμα- Επιτήρηση**

Εφαρμογή του Π.Δ. 79/2017 άρθρο 12 με συμπλήρωση των αναγκαίων παραμέτρων – λεπτομερειών με πρακτικό του Συλλόγου Διδασκόντων.

**6. Επισκέψεις – γιορτές**

Αποτελούν μέρος της σχολικής ζωής και βοηθούν στην αποτελεσματική πραγματοποίηση του σχολικού έργου, γι’ αυτό οι μαθητές απουσιάζουν από αυτές μόνο αν έχουν σοβαρό λόγο. Η συμπεριφορά τους δε κι οι υποχρεώσεις τους είναι ανάλογη κατά τη διάρκειά τους, όπως και στο σχολικό πρόγραμμα. Σε περίπτωση επίσκεψης τηρείται  το σχολικό ωράριο, ενώ σε περίπτωση γιορτής το ωράριο διαμορφώνεται. Λεπτομέρειες στα ενημερωτικά σημειώματα που δίνονται στους μαθητές από το σχολείο και στα mail που αποστέλλονται στους γονείς.

**7. Γονείς – κηδεμόνες**

Α) Οι κηδεμόνες μπορούν και πρέπει να ενημερώνονται τακτικά για την πρόοδο και συμπεριφορά του παιδιού τους από τον δάσκαλο της τάξης. Εκείνος ορίζει ημερομηνία κι **ώρα τακτικής συνάντησης κι επικοινωνίας. Συγκεντρωτική κατάσταση** στην οποία φαίνεται η ώρα που μπορεί ο εκπαιδευτικός να δεχτεί τους γονείς, αποστέλλεται μόλις τακτοποιηθεί το πρόγραμμα του Σχολείου.

Β) Διαβάζουν προσεκτικά όλες τις ανακοινώσεις που μεταφέρουν οι μαθητές κι **ενημερώνονται** για θέματα λειτουργίας του σχολείου.

Γ) Οφείλουν ακόμη να γνωστοποιούν στο δάσκαλο της τάξης και στο διευθυντή**κάθε ιδιαιτερότητα** που αφορά τη σωματική και ψυχική υγεία του μαθητή**.**

Δ) **Κανένας ενήλικας δεν έχει δικαίωμα να επιπλήττει ή να τιμωρεί ή να νουθετεί άλλο παιδί** εκτός της οικογένειάς του στο χώρο του σχολείου. Για οποιοδήποτε θέμα προκύψει ενημερώστε τον δάσκαλο της τάξης ή τον διευθυντή οι οποίοι και θα διευθετήσουν το θέμα.

Ε) Γενικότερα **κανένας ανήλικος ή ενήλικος δεν έχει δικαίωμα να βρίσκεται στο κτίριο ή στο προαύλιο του σχολείου χωρίς να έχει πάρει άδεια.**

Στ) **Στην καρτέλα του μαθητή** που στέλνεται από το Σχολείο στην αρχή του σχολικού έτους, πρέπει να συμπληρώνονται με ιδιαίτερη προσοχή όλα τα στοιχεία που ζητούνται: διεύθυνση, τηλέφωνα**,** τρόπος αποχώρησης, ο γονέας που έχει την επιμέλεια σε περίπτωση διάστασης κτλ.

Η) Η εμπιστοσύνη και το καλό **κλίμα συνεργασίας** μεταξύ σχολείου –οικογένειας, αποβαίνει πάντα προς όφελος του μαθητή.

**8. Γενικά**

**Α)** Οι μαθητές δεν επιτρέπεται να φέρνουν στο σχολείο αντικείμενα πολύτιμα ή επικίνδυνα.

**Β) Η χρήση και κατοχή κινητών τηλεφώνων και οποιασδήποτε άλλης ηλεκτρονικής συσκευής ή παιχνιδιού που διαθέτει σύστημα επεξεργασίας ήχου ή εικόνας με βάση σχετική νομοθεσία του Υπουργείου Παιδείας ΑΠΑΓΟΡΕΥΕΤΑΙ για τους μαθητές. Παρακαλούμε να γίνει σεβαστό από όλους καθώς δεν υπάρχει δυνατότητα, καθημερινού ελέγχου των συσκευών και των δυνατοτήτων που αυτές διαθέτουν.**

Γ) Η προστασία του σχολικού κτιρίου και της περιουσίας του είναι υπόθεση όλων μας.

**9. Παιδαγωγικός έλεγχος-μέτρα**

Είναι προφανές ότι οι «τιμωρίες» ως εξωτερικό κίνητρο έχουν φτωχά αποτελέσματα στην αλλαγή της συμπεριφοράς των μαθητών και, ως εκ τούτου, για την Παιδαγωγική δεν προκρίνονται παρά ως η έσχατη επιλογή των εκπαιδευτικών. Εντούτοις, οι μαθητές πρέπει να συνειδητοποιήσουν ότι κάθε πράξη τους έχει κάποιες επιπτώσεις- συνέπειες ανάλογα με τη σοβαρότητά της, ώστε να μάθουν να αναλαμβάνουν την ευθύνη των επιλογών τους και να γίνουν υπεύθυνοι πολίτες.

Στο παιδαγωγικό αυτό πλαίσιο οι «ποινές» που μπορεί να επιβληθούν είναι οι:

α. Παρατήρηση

β. Επίπληξη

γ. Παραπομπή στη διευθύντρια

δ. Ενημέρωση γονέων

ε. Συμμετοχή του μαθητή σε εκπαιδευτικές επισκέψεις μόνο με συνοδεία γονέα.

στ. Ενημέρωση Συλλόγου Διδασκόντων

ζ. Πρόσκληση των γονέων του μαθητή σε συνεδρίαση του Συλλόγου Διδασκόντων

η. Ενημέρωση του Συμβουλίου της Σχολικής Κοινότητας

θ. Αλλαγή σχολικού περιβάλλοντος

Αρμόδια όργανα για την επιβολή των ποινών των περιπτώσεων (α, β και γ, ε) είναι οι εκπαιδευτικοί του σχολείου· της περίπτωσης (δ) η διευθύντρια με τον εκπαιδευτικό της τάξης· της(στ) η διευθύντρια των (η, θ,) η διευθύντρια και ο σύλλογος διδασκόντων και της (θ) ο σύλλογος διδασκόντων με τη συναίνεση του γονέα. **Οι σωματικές ποινές δεν επιτρέπονται.**

**10. Θέσπιση του «Κανονισμού Λειτουργίας Κατά του Σχολικού Εκφοβισμού».**

Α) Στην **Πρωτοβάθμια εκπαίδευση,** προτείνεται στην κάθε τάξη, με ευθύνη του υπεύθυνου εκπαιδευτικού, να γίνεται στο ξεκίνημα της χρονιάς μια συζήτηση με τους μαθητές για τις βασικές αρχές που διέπουν τις σχέσεις τους, τους στόχους τους και τους τρόπους επίλυσης τυχόν διαφορών, διαφωνιών, εντάσεων, παρενοχλήσεων, κ.λπ. Από τη συζήτηση αυτή μπορεί να προκύπτει ένα **«Συμβόλαιο Σχολικής Τάξης»** που αναρτάται στον τοίχο, ώστε να γίνεται επίκληση αυτού, όποτε παρουσιάζεται κάποιο πρόβλημα. Σε τακτικά χρονικά διαστήματα (π.χ. μια φορά τη βδομάδα), οι μαθητές μπορούν να συζητούν με τον υπεύθυνο εκπαιδευτικό για την πορεία και εξέλιξη της τάξης ως ομάδας, των σχέσεων, των κοινών στόχων, κ.λπ.

Μια πρόταση κανόνων συμπεριφοράς είναι η παρακάτω:

**ΔΕΝ επιτρέπεται:**

* Να χτυπάμε, να κλωτσάμε, να σπρώχνουμε, να προκαλούμε πόνο ή τραυματισμό.
* Να λέμε στους άλλους να μην κάνουν έναν συμμαθητή μας παρέα. Να ακολουθούμε έναν συμμαθητή, ή να τον κοιτάζουμε επίμονα και απειλητικά, ή να λέμε άσχημα πράγματα για έναν συμμαθητή πίσω από την πλάτη του.
* Να κρύβουμε, να λερώνουμε, να κλέβουμε ή να καταστρέφουμε πράγματα κάποιου συμμαθητή μας. Να απειλούμε έναν συμμαθητή μας να μας φέρει χρήματα ή να μας δώσει πράγματα.
* Να κοροϊδεύουμε, ή να λέμε προσβλητικά / υποτιμητικά σχόλια, για τη φυλή, την καταγωγή, την οικογένεια, την οικονομική κατάσταση, το ντύσιμο, ή την εμφάνιση κάποιου.
* Να βρίζουμε, να ειρωνευόμαστε, να κάνουμε χειρονομίες, να γράφουμε άσχημα πράγματα για έναν συμμαθητή.
* Να αγγίζουμε έναν συμμαθητή μας με τρόπο που του είναι δυσάρεστος.
* Να στέλνουμε προσβλητικά μηνύματα, είτε με σημειώματα μέσα στην τάξη, είτε με email, ή στο κινητό, ή στο διαδίκτυο.
* Να βγάζουμε φωτογραφίες ή βίντεο με το κινητό και να τα δείχνουμε στους άλλους, ή να τα αναρτούμε στο διαδίκτυο.
* Να λέμε ψέματα, να απειλούμε έναν συμμαθητή μας ότι αν καταδώσει κάποια άσχημη συμπεριφορά μας θα του κάνουμε κακό.

Είναι σημαντικό να φερόμαστε φιλικά σε όλους τους μαθητές σε όλες τις στιγμές, τόσο μέσα στο σχολείο, όσο και εκτός σχολείου.

Αν δούμε κάποιον μαθητή να φέρεται άσχημα σε κάποιον συμμαθητή μας, συμβάλουμε ώστε να αμβλυνθεί το πρόβλημα και δεν μένουμε αδιάφοροι. Δεν είμαστε αθώοι παρατηρητές, αλλά έχουμε υποχρέωση αν δεν μπορούμε οι ίδιοι να βοηθήσουμε να καλέσουμε έναν ενήλικα ώστε να εξομαλυνθεί η κατάσταση. Δεν είναι «κάρφωμα» αν μιλήσουμε σε έναν ενήλικα, είναι προστασία και δικαίωμά όλων.

Για το τρέχον σχολικό έτος σύμφωνα με πράξη του Συλλόγου Διδασκόντων αποφασίζεται με τη **δράση «Είμαστε φίλοι**» να αφιερώνεται μία διδακτική ώρα την πρώτη βδομάδα κάθε μήνα από όλες τις τάξεις με τη βοήθεια της τεχνολογικής υποδομής του Σχολείου. Επιπλέον, κατά τη διάρκεια των εργαστηρίων δεξιοτήτων θα πραγματοποιηθούν δράσεις στις τάξεις που αφορούν στις σχέσεις μεταξύ των μαθητών.

Σε επίπεδο διαχείρισης και αντιμετώπισης περιστατικών βίας είναι σημαντική **η έγκαιρη διαπίστωσή τους**, ώστε να είναι δυνατή μια παιδαγωγική παρέμβαση και να αποτρέπεται η κλιμάκωση του φαινομένου.

Στις περιπτώσεις όπου κρίνεται απαραίτητη ***η συνδρομή ψυχοκοινωνικής υπηρεσίας*** για την αντιμετώπιση προβλημάτων σε επίπεδο ανηλίκου (συναφή ψυχοσυναισθηματικά ζητήματα) ή/και οικογένειας (δυσλειτουργίες και σύνοδες συμπεριφορές),

* Γίνεται πρόταση στους γονείς για προσφυγή σε δημόσιες υπηρεσίες της κοινότητας.
* Εφόσον δεν υπάρχει ανταπόκριση από τους γονείς, η πρόταση αυτή μπορεί να λάβει χαρακτήρα **γραπτής σύστασης,** με την υπενθύμιση του καθήκοντος των γονέων να συνεργάζονται με το σχολείο και κάθε αρμόδια υπηρεσία για το συμφέρον των παιδιών τους.
* Αν το σχολείο διαπιστώσει ότι σοβαρά προβλήματα στην οικογένεια εμποδίζουν τη λήψη κατάλληλων μέτρων για την φροντίδα του μαθητή, μπορεί να ενημερώσει την **εισαγγελία ανηλίκων,** για την περαιτέρω διερεύνηση της πιθανότητας ο γονεϊκός ρόλος να ασκείται πλημμελώς και για την λήψη των αναγκαίων πρόσφορων μέτρων.

Όταν μαθητής αναφέρει σε εκπαιδευτικό κατ’ ιδίαν, ενέργειες βίας ή απειλές σε βάρος του ή μεταξύ άλλων μαθητών,

* ο περαιτέρω χειρισμός θα πρέπει να είναι προσεκτικός και με τρόπο που δεν θα εκθέτει τον αναφερόμενο ανήλικο.
* Συνιστάται να συμφωνείται με τον μαθητή, που κάνει την καταγγελία, ο τρόπος παρέμβασης και να ακολουθεί κατ’ ιδίαν συνάντηση και με τους υπόλοιπους εμπλεκόμενους μαθητές.
* Ανάλογα με την βαρύτητα των ενεργειών, τα περιστατικά μπορεί να γίνουν αντικείμενο χειρισμού σε επίπεδο τάξης, σε επίπεδο διεύθυνσης του σχολείου, σε επίπεδο Συντονιστή Εκπ/κού Έργου ή και σε επίπεδο Συντονιστή Δράσεων, όταν πρόκειται για περιστατικά αυξημένης έντασης, συχνότητας ή βαρύτητας.

Αγαπητοί γονείς τονίζεται ότι σκοπός του κανονισμού είναι η εύρυθμη λειτουργία του σχολείου . Η ενημέρωση και η συνεργασία όλων μας στοχεύει, στο να ενταχθούν οι μαθητές μας με τον καλύτερο δυνατό τρόπο στο σχολικό περιβάλλον και να αποκτήσουν σωστές βάσεις για το μέλλον.

Ο Κανονισμός Λειτουργίας του Σχολείου έχει εγκριθεί από το Σχολικό Συμβούλιο με την με αριθμ. 1η/19-06-2018 Πράξη του και έχει επικαιροποιηθεί για το έτος 2021-2022.

Ηράκλειο Από τη Δ/νση του Σχολείου